秧馬歌
作者：蘇軾
朝代：宋

paragraphs: 春雲濛濛雨淒淒，春秧欲老翠剡齊。
嗟我婦子行水泥，朝分一壠暮千畦。
腰如箜篌首啄雞，筋煩骨殆聲酸嘶。
我有桐馬手自提，頭尻軒昂腹脇低。
背如覆瓦去角圭，以我兩足爲四蹄。
聳踊滑汰如鳧鷖，纖纖束藁亦可齎。
何用繁纓與月題，却從畦東走畦西。
山城欲閉聞鼓鼙，忽作的盧躍檀溪。
歸來挂壁從高棲，了無芻秣饑不啼。
少壯騎汝逮老黧，何曾蹶軼防顛隮。
錦韉公子朝金閨，笑我一生蹋牛犁，不知自有木駃騠。